**Послѣ́дованіе моле́бнаго пѣ́нія ко Го́споду Бо́гу на́шему за Правителя и за лю́ди, пѣва́емаго во вре́мя бра́ни,**

**проти́въ супоста́товъ, находя́щихъ на ны́.**

**Благослови́вшу іере́ю** (**предъ Литургíею**)**, начина́емъ: С**ла́ва Тебѣ́, Бо́же на́шъ, сла́ва Тебѣ́. **Ц**арю́ Небе́сный... **Трисвято́е, и** [**по**] **О**тче на́шъ... **Іере́й глаго́летъ: Я**ко Твое́ е́сть Ца́рство... **Чте́цъ же: Г**о́споди, поми́луй, **12. Сла́ва и ны́нѣ. П**ріиди́те поклони́мся.., **три́жды. Аще же кромѣ́ Литургíи, глаго́лемъ то́кмо**

**Псало́мъ** [**142**]**:**

**Г**о́споди, услы́ши моли́тву мою́, внуши́ моле́ніе мое́ [во и́стинѣ Твое́й, услы́ши мя́ въ пра́вдѣ Твое́й и не вни́ди въ су́дъ съ рабо́мъ Твои́мъ, я́ко не оправди́тся предъ Тобо́ю вся́къ живы́й. Яко погна́ вра́гъ ду́шу мою́, смири́лъ е́сть въ зе́млю живо́тъ мо́й, посади́лъ мя́ е́сть въ те́мныхъ, я́ко ме́ртвыя вѣ́ка. И уны́ во мнѣ́ ду́хъ мо́й, во мнѣ́ смяте́ся се́рдце мое́. Помяну́хъ дни́ дре́внія, поучи́хся во всѣ́хъ дѣ́лѣхъ Твои́хъ, въ творе́ніихъ руку́ Твое́ю поуча́хся. Воздѣ́хъ къ Тебѣ́ ру́цѣ мои́, душа́ моя́, я́ко земля́ безво́дная Тебѣ́. Ско́ро услы́ши мя́, Го́споди, исчезе́ ду́хъ мо́й, не отврати́ лица́ Твоего́ отъ мене́, и уподо́блюся низходя́щимъ въ ро́въ. Слы́шану сотвори́ мнѣ́ зау́тра ми́лость Твою́, я́ко на Тя́ упова́хъ. Скажи́ мнѣ́, Го́споди, пу́ть въ о́ньже пойду́, я́ко къ Тебѣ́ взя́хъ ду́шу мою́[.](https://russportal.ru/) Изми́ мя отъ вра́гъ мои́хъ, Го́споди, къ Тебѣ́ прибѣго́хъ. Научи́ мя твори́ти во́лю Твою́, я́ко Ты́ еси́ Бо́гъ мо́й. Ду́хъ Тво́й благíй наста́витъ мя́ на зе́млю пра́ву. Имене Твоего́ ра́ди, Го́споди, живи́ши мя́, пра́вдою Твое́ю изведе́ши отъ печа́ли ду́шу мою́. И ми́лостію Твое́ю потреби́ши враги́ моя́, и погуби́ши вся́ стужа́ющія души́ мое́й, я́ко а́зъ ра́бъ Тво́й е́смь].

**Сла́ва, и ны́нѣ. А**ллилу́ія, аллилу́ія, аллилу́ія, сла́ва Тебѣ́, Бо́же, **три́жды.**

**Посе́мъ: Б**о́гъ Госпо́дь и яви́ся на́мъ.., **со стихи́, на гла́съ 1.**

**Тропа́рь, гла́съ то́йже.**

**С**паси́, Го́споди, лю́ди Твоя́ и благослови́ достоя́ніе Твое́, побѣ́ды православным христианом и Христолюбивому воинству на́шему на сопроти́вныя да́руя и Твое́ сохраня́я Кресто́мъ Твои́мъ жи́тельство.

**Сла́ва, то́йже. И ны́нѣ, богоро́диченъ:**

**П**редста́тельство стра́шное и непосты́дное, не пре́зри, Блага́я, моли́твъ на́шихъ, Всепѣ́тая Богоро́дице, утверди́ правосла́вныхъ жи́тельство. Спаси́ Христолюбивое воинство на́ше, и пода́ждь Ему́ съ небесе́ побѣ́ду, зане́ родила́ еси́ Бо́га, еди́на Благослове́нная.

**Та́же псало́мъ 50:**

**П**оми́луй мя́, Бо́же, [по вели́цѣй ми́лости Твое́й, и по мно́жеству щедро́тъ Твои́хъ очи́сти беззако́ніе мое́. Наипа́че омы́й мя отъ беззако́нія моего́, и отъ грѣха́ моего́ очи́сти мя. Я́ко беззако́ніе мое́ а́зъ зна́ю и грѣ́хъ мо́й предо мно́ю е́сть вы́ну. Тебѣ́ Еди́ному согрѣши́хъ, и лука́вое предъ Тобо́ю сотвори́хъ, я́ко да оправди́шися во словесѣ́хъ Твои́хъ и побѣди́ши, внегда́ суди́ти Ти́. Се́ бо въ беззако́ніихъ зача́тъ е́смь, и во грѣсѣ́хъ роди́ мя́ ма́ти моя́. Се́ бо и́стину возлюби́лъ еси́, безвѣ́стная и та́йная прему́дрости Твоея́ яви́лъ ми́ еси́. Окропи́ши мя́ иссо́помъ, и очи́щуся, омы́еши мя́, и па́че снѣ́га убѣлю́ся. Слу́ху моему́ да́си ра́дость и весе́ліе, возра́дуются ко́сти смире́нныя. Отврати́ лице́ Твое́ отъ грѣ́хъ мои́хъ, и вся́ беззако́нія моя́ очи́сти. Се́рдце чи́сто сози́жди во мнѣ́, Бо́же, и ду́хъ пра́въ обнови́ во утро́бѣ мое́й. Не отве́ржи мене́ отъ лица́ Твоего́, и Ду́ха Твоего́ Свята́го не отъими́ отъ мене́. Возда́ждь ми́ ра́дость спасе́нія Твоего́, и Ду́хомъ Влады́чнимъ утверди́ мя́. Научу́ беззако́нныя путе́мъ Твои́мъ, и нечести́віи къ Тебѣ́ обратя́тся. Изба́ви мя́ отъ крове́й, Бо́же, Бо́же спасе́нія моего́, возра́дуется язы́къ мо́й пра́вдѣ Твое́й. Го́споди, устнѣ́ мои́ отве́рзеши, и уста́ моя́ возвѣстя́тъ хвалу́ Твою́. Я́ко а́ще бы восхотѣ́лъ еси́ же́ртвы, да́лъ бы́хъ убо́, всесожже́нія не благоволи́ши. Же́ртва Бо́гу ду́хъ сокруше́нъ, се́рдце сокруше́нно и смире́нно Бо́гъ не уничижи́тъ. Ублажи́, Го́споди, благоволе́ніемъ Твои́мъ Сіо́на, и да сози́ждутся стѣ́ны Іерусали́мскія. Тогда́ благоволи́ши же́ртву пра́вды, возноше́ніе и всесожега́емая: тогда́ возложа́тъ на олта́рь Тво́й тельцы́].

**И по псалмѣ́ начина́емъ кано́нъ безъ ирмосо́въ, гла́съ 8.**

**Пѣ́снь 1.**

**Ирмо́съ:** ***К****олесницегони́теля фарао́ня* [*погрузи́ чудотворя́й иногда́ Моисе́йскій же́злъ, крестообра́зно порази́въ и раздѣли́въ мо́ре, Изра́иля же бѣглеца́, пѣшехо́дца спасе́, пѣ́снь Бо́гови воспѣва́юща*.

**Припѣ́въ: Многоми́лостиве Го́споди, сокруши́ враги́ подъ но́ги на́ша.**

**С**вѣ́дуще Твою́ неизрече́нную ми́лость и человѣколю́біе, къ Тебѣ́ припа́даемъ, еди́не Содѣ́телю: пре́зри, мо́лимъ Тя́, прегрѣше́нія на́ша и изба́ви лю́ди Твоя́, сопроти́вныя же на́мъ низложи́.

**Я**ко дре́вле на Амали́ка, ми́лостиве Бо́же, да́лъ еси́ побѣ́ду воево́дствомъ Моисе́я, уго́дника Твоего́, та́ко и ны́нѣ, мо́лимъ Тя́, Главе России и воинству на́шему, побѣ́ду извѣ́стную на ви́димыя и неви́димыя враги́ пода́ждь.

**Сла́ва: К**рестообра́зно просте́ртыма рука́ма Моисе́овыма си́лу Амали́кову побѣжда́я низложи́вый, Бо́же, и ны́нѣ мо́лимъ Тя́, побѣди́, Ми́лостиве, востаю́щія на ны́ сопроти́вныя полки́ и Кресто́мъ Твои́мъ вооружи́ воинство на́ше на крестоненави́стники.

**И ны́нѣ: С**и́лою неизрече́нною Твое́ю, Многоми́лостиве Христе́, защити́ лю́ди Твоя́ отъ вся́кія напа́сти, на ви́димыя и неви́димыя враги́, Вѣ́рному воинству на́шему побѣ́ды да́руя, ра́ди Пречи́стыя Твоея́ Ма́тере и всѣ́хъ святы́хъ.

**Пѣ́снь 3.**

**Ирмо́съ:** ***Н****ебе́снаго кру́га Верхотво́рче,* *Го́споди, и Це́ркве Зижди́телю, Ты́ мене́ утверди́ въ любви́ Твое́й, жела́ній кра́ю, вѣ́рныхъ утвержде́ніе, еди́не Человѣколю́бче*.

**Н**еизрече́нною Твое́ю ми́лостію и неиглаго́ланнымъ милосе́рдіемъ Твои́мъ, Христе́, защити́ лю́ди Твоя́, де́рзость вра́жію подъ но́зѣ покаря́я воинству на́шему.

**Я**коже дре́вле пре́далъ еси́, Бо́же, иноплеме́нниковъ вѣ́рному Твоему́ рабу́ Іису́су Нави́ну, та́ко и ны́нѣ, Ми́лостиве, покори́ сопроти́вныя враги́ подъ но́ги воинства на́шего.

**Сла́ва: Н**е преда́ждь на́съ, Влады́ко, беззако́ній ра́ди на́шихъ въ ру́цѣ враго́въ гнѣ́вомъ Твои́мъ, но ни́щихъ рабо́въ Твои́хъ моли́твы послу́шавъ, обрати́ я́рость Твою́ на ра́дость на́шу.

**И ны́нѣ,** [**богоро́диченъ**]**: И**зба́ви на́съ, мо́лимъ Тя́, неизрече́нною Твое́ю ми́лостію, Влады́чице, лю́ди Твоя́, и окрыля́ющи, защити́, Тя́ бо по Го́сподѣ Бо́зѣ еди́ну и́мамы Засту́пницу.

**Сіе́ глаго́ли по 3-й и по 6-й пѣ́сни то́кмо:**

**С**паси́ отъ бѣ́дъ рабы́ Твоя́, Ми́лостиве, я́ко усе́рдно къ Тебѣ́ прибѣга́емъ, къ ми́лостивому Изба́вителю, всѣ́хъ Влады́цѣ, Го́споду Іису́су.

**Посе́мъ глаго́летъ ектенію́:**

**П**оми́луй на́съ, Бо́же, по вели́цѣй ми́лости Твое́й, мо́лимтися, услы́ши и поми́луй.

**Ли́къ: Г**о́споди, поми́луй, **три́жды. Діа́конъ:**

**Е**ще́ мо́лимся о Великом Господине и Отце нашем Святейшем Патриархе (имя), о Господине нашем Высокопреосвященнейшем митрополите (имя), честнем пресвитерстве, во Христе диаконстве, о всем причте и людех, Господу помолимся.

**Ли́къ: Г**о́споди, поми́луй, **три́жды.**

**Е**ще́ мо́лимся  о главе России Владимире и о еже даровати ему

милости и щедроты со здравием и долгоденствием, и от всех сопротивлений видимых и невидимых врагов избавити, в мудрости и крепости духовней утвердити, молимтися услыши и помилуй.

**Ли́къ: Г**о́споди, поми́луй, **три́жды.**

**Та́же прилага́емъ проше́ніе сіе́:**

**Г**о́споди Бо́же на́шъ, си́льный и крѣ́пкій во бра́нехъ, Тебе́ въ по́мощь недосто́йніи призыва́емъ и смире́нно мо́лимъ: пріими́ ору́жіе крѣ́пости Твоея́ и щи́тъ защище́нія, и изба́ви; воста́ни въ по́мощь на́шу и изми́ ме́чь преще́нія и побѣ́ды, и заключи́ сопроти́въ ра́тующихъ и гоня́щихъ на́съ; и возврати́ вспя́ть со стыдо́мъ мы́слящихъ на́мъ зла́я, подъ но́ги вѣ́рныхъ Твои́хъ тѣ́хъ покаря́я, мо́лимся Тебѣ́, ско́ро, я́ко Ще́дръ, услы́ши и ми́лостивно поми́луй.

**Ли́къ: Г**о́споди, поми́луй, **три́жды.**

**Г**о́споди Бо́же на́шъ, при́зри съ небесе́ и ви́ждь, я́ко сопроти́вніи на́ши ме́чь извлеко́ша и напряго́ша лу́къ сво́й сострѣля́ти ни́щія и убо́гія рабы́ Твоя́ и закла́ти правовѣ́рно Тебе́ сла́вящія, и си́лою Твое́ю вседержа́вною лу́ки и́хъ сокруши́ и ме́чь и́хъ ско́ро сотвори́ вни́ти въ сердца́ и́хъ, побѣ́ду на ня́ и одолѣ́ніе рабо́мъ Твои́мъ да́руя, мо́лимся Тебѣ́, Вседержа́вный Царю́, услы́ши и поми́луй.

**Ли́къ: Г**о́споди, поми́луй, **три́жды.**

**Н**е на лу́къ на́шъ упова́емъ, ни ору́жіе на́ше спасе́тъ на́съ, Го́споди, но Твою́ всемогу́щую по́мощь призыва́емъ, и на Твою́ си́лу дерза́юще, на враги́ на́ша ополча́емся и и́мя Твое́ вѣ́рно призыва́емъ. Ты́ же воспяти́ и погуби́ и́хъ и въ ру́ки вѣ́рному Твоему́ во́инству на́шему пода́ждь, мо́лимся Тебѣ́, услы́ши и поми́луй.

**Ли́къ: Г**о́споди, поми́луй, **три́жды.**

**П**осли́ стрѣ́лы Твоя́, Го́споди, и смяте́ніе сотвори́ враго́мъ на́шимъ, блесни́ мо́лнія и разждени́ я́, посли́ ру́ку Твою́ свы́ше и потреби́ я́ отъ земли́, и изми́ на́съ и изба́ви и́мене Твоего́ ра́ди, мо́лимся Тебѣ́, услы́ши и поми́луй.

**Ли́къ: Г**о́споди, поми́луй, **три́жды.**

**Іере́й возгла́съ:**

**Я**ко ми́лостивъ и человѣколю́бецъ Бо́гъ еси́, и Тебѣ́ сла́ву возсыла́емъ, Отцу́ и Сы́ну и Свято́му Ду́ху, ны́нѣ и при́сно и во вѣ́ки вѣко́въ.

**Ликъ: А**минь.

**Сѣда́ленъ, гла́съ 7:**

**Ц**е́рковь вопіе́тъ Ти́, Христе́ Бо́же: на кипари́сѣ, пе́вкѣ и ке́дрѣ покланя́емый, побѣ́ды Христолюбивому воинству на́шему Кресто́мъ Твои́мъ на крестоненави́стники, Богоро́дицы ра́ди пода́ждь и поми́луй на́съ.

**Сла́ва, и ны́нѣ, богоро́диченъ:**

**Я**ко иму́щая милосе́рдіе на не́мощь на́шу и зря́щая су́щихъ на земли́, на бѣ́дствующія лю́ди умилосе́рдися, благослове́нная Богоро́дице, пребу́ди же моля́щися, да не поги́бнемъ лю́тѣ, и умоли́, я́ко Чи́стая, ско́ро благопремѣ́ннаго Бо́га спасти́ся душа́мъ на́шимъ, Пресвята́я Дѣ́во.

**Пѣ́снь 4.**

**Ирмо́съ:** ***Т****ы́ моя́ крѣ́пость, Го́споди,* *Ты́ моя́ и си́ла, Ты́ мо́й Бо́гъ, Ты́ мое́ ра́дованіе, не оста́вль нѣ́дра Отча и на́шу нищету́ посѣти́въ*[*.*](https://russportal.ru/)*Тѣ́мъ съ проро́комъ Авваку́момъ зову́ Ти́: си́лѣ Твое́й сла́ва, Человѣколю́бче*.

**Т**ы́, Влады́ко Бо́же, милосе́рдіемъ щадя́й лю́ди Твоя́, напа́стьми же и ра́тьми обраща́яй и́хъ па́ки къ Себѣ́, я́рость гнѣ́ва Твоего́ ны́нѣ укроти́ и утиши́, обрати́ же въ ра́дость печа́ль и ско́рбь на́шу, побѣ́ды на сопроти́вныя подава́я.

**Н**е гнѣ́вомъ Твои́мъ, Христе́, обличи́ на́съ, ни я́ростію Твое́ю, Ми́лостиве, но щедро́ты Твоя́, Влады́ко, яви́ на лю́ди Твоя́, низлага́я вра́жія нахо́ды (иконобо́рцевъ) и бра́ни вся́кія покаря́я подъ но́зѣ воинства на́шего.

**Сла́ва: В**лады́ко Го́споди, руко́ю Твое́ю всеси́льною во глубинѣ́ погрузи́вый фарао́на, Ты́ и ны́нѣ де́рзость крестоненави́дцевъ супоста́товъ си́лою Креста́ Твоего́, Христе́, разори́, презря́ грѣхи́ на́ша, я́ко еди́нъ Благíй, моли́твами Ро́ждшія Тя́.

**И ны́нѣ,** [**богоро́диченъ**]**: Т**ы́ еси́ по Бо́зѣ христіа́номъ Засту́пница, Пречи́стая, Ты́ страсте́й на́шихъ Цѣли́тельница, Ты́, Госпоже́, вели́кая во бра́нехъ Помо́щница. Тѣ́мже Тя́ мы́ ны́нѣ согла́сно мо́лимъ: Сы́на и Бо́га Твоего́ за ны́ умоли́ изба́вити лю́ди Твоя́ отъ вся́кія бѣды́, да Тя́ при́сно велича́емъ.

**Пѣ́снь 5.**

**Ирмо́съ:** ***В****ску́ю мя́ отри́нулъ еси́* *отъ лица́ Твоего́, Свѣ́те незаходи́мый, и покры́ла мя́ е́сть чужда́я тма́, окая́ннаго, но обрати́ мя и къ свѣ́ту за́повѣдей Твои́хъ пути́ моя́ напра́ви, молю́ся*.

**Н**е помина́й, Влады́ко, безчи́сленныя собла́зны на́ша, но вско́рѣ преложи́въ я́рость Твою́ на милосе́рдіе, низложи́ враги́ вся́, и лю́ди Твоя́ сохрани́ ми́лостію Твое́ю.

**П**ри́зри, Ми́лостиве, на лю́ди Твоя́, су́щія въ стра́сти, и пода́ждь на́мъ свы́ше Твою́ по́мощь, я́коже иногда́ на Амали́ка Моисе́ю, уго́днику Твоему́, и укрѣпи́  воинов на́ших на враги́, вооруже́нныя на ны́.

**Сла́ва: У**крѣпи́вый дре́вле на го́рдаго Голіа́ѳа мы́шцу Дави́да, проро́ка Твоего́, Ты́ и ны́нѣ, Влады́ко, укрѣпи́ Воинство на́ше, побѣ́ду дая́ Ему́ на враги́ и низлага́я сопроти́вныя подъ но́зѣ их.

**И ны́нѣ,** [**богоро́диченъ**]**: Т**я́ еди́ну Пречи́стую Засту́пницу и́мамы непобѣди́мую и на́ша грѣхи́ потребля́ющую, къ Не́йже вопіе́мъ, припа́дающе: изба́ви на́съ, Госпоже́, отъ всѣ́хъ бѣ́дъ и зо́лъ.

**Пѣ́снь 6.**

**Ирмо́съ:** ***О****чи́сти мя́, Спа́се,* *мно́га бо беззако́нія моя́, и изъ глубины́ зо́лъ возведи́, молю́ся, къ Тебѣ́ бо возопи́хъ, и услы́ши мя́, Бо́же спасе́нія моего́*.

**И**збавле́й, Влады́ко, въ ско́рби су́щія лю́ди евре́йскія и Сампсо́ну пода́вый крѣ́пость Твое́ю си́лою, Ты́ и ны́нѣ, Ми́лостиве, изба́ви лю́ди Твоя́ отъ бра́ни сопроти́вныхъ и покори́ я́ подъ но́зѣ Вѣ́рного воинства на́шего.

**Д**и́венъ еси́, Бо́же, Твое́ю всеси́льною десни́цею избавля́яй лю́ди, ра́тію одержи́мыя, все́ бо рука́ Твоя́ мо́жетъ. Тѣ́мже и ны́нѣ мо́лимъ Тя́: изба́ви на́съ и Русь отъ вра́гъ на́шихъ.

**Сла́ва: О**комъ Твои́мъ всеви́дящимъ ви́дя наслѣ́діе Твое́, Бо́же, отъ сопроти́вныхъ наси́луемо, умилосе́рдися, Влады́ко, на лю́ди Твоя́, вра́жію же де́рзость низложи́ и подъ но́ги воинства на́шего покори́.

**И ны́нѣ,** [**богоро́диченъ**]**: Т**ы́ держа́ва еси́ непобѣди́мая, Пречи́стая Богоро́дице, Ты́, грѣ́хъ ра́ди на́шихъ и страсте́й, пра́веднѣ на́съ наказу́еши, но мо́лимъ Тя́, Госпоже́: изба́ви на́съ, лю́ди Твоя́, отъ вся́кія напа́сти и бра́ни, и побѣ́ду съ небесе́ пода́ждь, я́коже иногда́ Константи́ну, Христолюбивому воинству на́шему и всѣ́мъ лю́демъ Твои́мъ.

**Свяще́нникъ глаго́летъ ектенію́: П**а́ки и па́ки...

**И по возгла́сѣ а́біе конда́къ, гла́съ 4:**

**В**ознесы́йся на Кре́стъ во́лею, **/** тезоимени́тому Твоему́ но́вому жи́тельству, **/** щедро́ты Твоя́ да́руй, Христе́ Бо́же, **/** возвесели́ нас си́лою Твое́ю, **/** Христолюбивому воинству на́шему побѣ́ды на супоста́ты даруя, **/** посо́біе иму́щу Твое́, ору́жіе ми́ра **//** непобѣди́мую побѣ́ду.

**Посе́мъ степе́нна 6-го гла́са. Антифо́нъ 3-й:**

**Н**адѣ́ющіися на Го́спода враго́мъ стра́шни и всѣ́мъ ди́вни: горѣ́ бо зря́тъ.

**В**ъ беззако́нія ру́къ свои́хъ пра́ведныхъ жре́бій, помо́щника Тя́ имѣ́я, Спа́се, не простира́етъ.

**Сла́ва И ны́нѣ: С**вята́го Ду́ха держа́ва на всѣ́хъ, Ему́же вы́шняя во́инства покланя́ются со вся́кимъ дыха́ніемъ до́льнимъ.

**И а́біе проки́менъ, гла́съ 4:**

**Г**о́споди, си́лою Твое́ю возвесели́тся ца́рь**\*** и о спасе́ніи Твое́мъ возра́дуется зѣло́. **Сти́хъ: Ж**ела́ніе се́рдца его́ да́лъ еси́ ему́ и хотѣ́нія устну́ его́ нѣ́си лиши́лъ его́. **Посе́мъ: В**ся́кое дыха́ніе да хва́литъ Го́спода. **Сти́хъ: Х**вали́те Бо́га во святы́хъ Его́... **Свяще́нникъ: И** о сподо́битися на́мъ слы́шанія свята́го Ева́нгелія, Го́спода Бо́га мо́лимъ. **П**рему́дрость, про́сти, услы́шимъ свята́го Ева́нгелія. **М**и́ръ всѣ́мъ.

**Отъ Ма́рка свята́го Ева́нгелія чте́ніе.** [**Зача́ло 51.**]

**Р**ече́ Госпо́дь Свои́мъ ученико́мъ: имѣ́йте вѣ́ру Бо́жію, ами́нь бо глаго́лю ва́мъ, я́ко, и́же а́ще рече́тъ горѣ́ се́й: дви́гнися и ве́рзися въ мо́ре, и не размы́слитъ въ се́рдцѣ свое́мъ, но вѣ́ру и́метъ, я́ко е́же глаго́летъ, быва́етъ, — бу́детъ ему́, е́же а́ще рече́тъ. Сего́ ра́ди глаго́лю ва́мъ: вся́, ели́ка а́ще моля́щеся про́сите, вѣ́руйте, я́ко пріе́млете, — и бу́детъ ва́мъ. И егда́ стоите́ моля́щеся, отпуща́йте, а́ще что́ и́мате на кого́, да и Оте́цъ ва́шъ, Иже е́сть на небесѣ́хъ, отпу́ститъ ва́мъ согрѣше́нія ва́ша. Аще ли же вы́ не отпуща́ете, ни Оте́цъ ва́шъ, Иже е́сть на небесѣ́хъ, отпу́ститъ ва́мъ согрѣше́ній ва́шихъ.

**И а́біе, Сла́ва, гла́съ 6:**

**О**тче, Сло́ве и Ду́ше, Тро́ице Свята́я, очи́сти мно́жества согрѣше́ній на́шихъ.

**И ны́нѣ:**

**М**оли́твами Богоро́дицы, Ми́лостиве, очи́сти мно́жества согрѣше́ній на́шихъ.

**П**оми́луй мя́, Бо́же, по вели́цѣй ми́лости Твое́й и по мно́жеству щедро́тъ Твои́хъ очи́сти беззако́ніе мое́.

**Та́же пою́тъ стихи́ру сію́, гла́съ 4:**

**П**особи́вый, Го́споди, кро́ткому Дави́ду побѣди́ти иноплеме́нника, **/** и Христолюбивому воинству на́шему спобо́рствуй **/** и ору́жіемъ Креста́ низложи́ враги́ на́ша, **/** покажи́, Милосе́рде, на на́съ дре́внія Твоя́ ми́лости, **/** и да разумѣ́ютъ вои́стинну, я́ко Ты́ еси́ Бо́гъ наш, **/** и Тя́ призыва́юще побѣжда́емъ**, /** моля́щеся (Тебѣ́) прилѣ́жно (и) Пречи́стѣй Твое́й Ма́тери **/** дарова́ти на́мъ ми́ръ и ве́лію ми́лость.

**Свяще́нникъ:**

**С**паси́, Бо́же, лю́ди Твоя́ и благослови́ достоя́ніе Твое́, посѣти́ мíръ Тво́й ми́лостію и щедро́тами, возвы́си ро́гъ христіа́нъ правосла́вныхъ и низпосли́ на ны́ ми́лости Твоя́ бога́тыя, моли́твами Всепречи́стыя Влады́чицы на́шея Богоро́дицы и Приснодѣ́вы Марíи, си́лою Честна́го и Животворя́щаго Креста́, предста́тельствы честны́хъ небе́сныхъ си́лъ безпло́тныхъ, честна́го сла́внаго проро́ка, Предте́чи и Крести́теля Іоа́нна, святы́хъ сла́вныхъ и всехва́льныхъ апо́столъ, и́же во святы́хъ оте́цъ на́шихъ и вселе́нскихъ вели́кихъ учи́телей и святи́телей: Васи́лія Вели́каго, Григо́рія Богосло́ва и Іоа́нна Златоу́стаго, и́же во святы́хъ отца́ на́шего Никола́я архіепи́скопа, Мѵрликíйскаго чудотво́рца, и́же во святы́хъ оте́цъ на́шихъ Меѳо́дія и Кири́лла, учи́телей Слове́нскихъ, свята́го равноапо́стольнаго Вели́каго Кня́зя Влади́міра, и́же во святы́хъ оте́цъ на́шихъ, всея́ Россíи чудотво́рцевъ: Петра́, Алексíя, Іо́ны и Фили́ппа, святы́хъ сла́вныхъ и добропобѣ́дныхъ му́чениковъ, преподо́бныхъ и богоно́сныхъ оте́цъ на́шихъ, святы́хъ и пра́ведныхъ богооте́цъ Іоаки́ма и Анны, (и свята́го **[и́мярекъ], его́же е́сть хра́мъ**), и всѣ́хъ святы́хъ, мо́лимъ Тя́, многоми́лостиве Го́споди, услы́ши на́съ грѣ́шныхъ, моля́щихся Тебѣ́ и поми́луй на́съ.

**Ликъ:**  **Г**о́споди, поми́луй, **12.**

**Возгла́съ: М**и́лостію и щедро́тами [и человѣколю́біемъ Единоро́днаго Сы́на Твоего́, съ Ни́мже благослове́нъ еси́, со Пресвяты́мъ, и Благи́мъ, и Животворя́щимъ Твои́мъ Ду́хомъ, ны́нѣ и при́сно, и во вѣ́ки вѣко́въ.

**Ликъ: А**минь.

**Пѣ́снь 7.**

**Ирмо́съ:** ***Б****о́жія снизхожде́нія* *о́гнь устыдѣ́ся въ Вавило́нѣ иногда́, сего́ ра́ди о́троцы въ пещи́, ра́дованною ного́ю, я́ко во цвѣ́тницѣ лику́юще, поя́ху: благослове́нъ еси́ Бо́же, оте́цъ на́шихъ*.

**П**реста́ни отъ гнѣ́ва и при́зри на ско́рбію одержи́мыхъ на́съ, удо́бно бо е́сть очи́ма Твои́ма, Ми́лостиве, живи́ти и мертви́ти. Тѣ́мже умиле́нно вопіе́мъ Ти́, Влады́ко: оте́цъ на́шихъ Бо́же, благослове́нъ еси́.

**С**огрѣши́хомъ вси́ и беззако́новахомъ вку́пѣ, щедро́ты же Твоя́, Влады́ко, безу́міемъ на́шимъ обрати́хомъ на гнѣ́въ, но осла́би, Долготерпѣли́ве, и стра́хъ Тво́й вмѣни́ въ покая́ніе и изба́ви на́съ отъ сопроти́вныхъ лю́таго обстоя́нія, вѣ́рно вопію́щихъ Ти́: оте́цъ на́шихъ Бо́же, благослове́нъ еси́.

**Сла́ва,** [**тро́иченъ**]**: Т**ро́ицу Безнача́льную сла́вимъ, во Еди́номъ Существѣ́ покланя́емую, Ли́цы же раздѣля́емую, и сво́йствы, и имены́: Отца́ Безнача́льна, и Сы́на Собезнача́льна, и Соприсносу́щна Пресвята́го Ду́ха. Еди́нице и Тро́ице Пресвята́я, Боже́ственною Твое́ю си́лою изба́ви на́съ, вопію́щихъ Ти́: оте́цъ на́шихъ Бо́же, благослове́нъ еси́.

**И ны́нѣ,** [**богоро́диченъ**]**: П**одви́гни, Влады́чице, а́нгелы и а́рхангелы, ли́ки же проро́ковъ, апо́столъ и му́ченикъ согла́сно умоли́ти Сы́на Твоего́ и Бо́га, да изба́витъ ны́ отъ страсте́й и бра́ни вся́кія, Благослове́нная Дѣ́во, Госпоже́ Ми́лостивая.

**Пѣ́снь 8.**

**Ирмо́съ:** ***С****едмери́цею пе́щь* *халде́йскій мучи́тель, Богочести́вымъ неи́стовно разжже́; си́лою же лу́чшею спасе́ны сія́ ви́дѣвъ, Творцу́ и Изба́вителю вопія́ше: о́троцы, благослови́те, свяще́нницы, воспо́йте, лю́діе, превозноси́те во вся́ вѣ́ки*.

**К**то́ изочте́тъ, Христе́, неизрече́нную Твою́ ми́лость? Презира́еши бо грѣхи́ ка́ющихся, болѣ́зни же исцѣля́еши, и бра́ни вся́ мимово́диши, и безу́мныя укрочава́еши стра́сти. Тѣ́мже мо́лимся Тебѣ́: Ми́лостивый Влады́ко Человѣколю́бче и Го́споди щедро́тъ, обрати́ я́рость Твою́ въ милосе́рдіе къ на́мъ.

**Н**еви́димыя и ви́димыя раждени́ враги́ на́ша руко́ю Твое́ю, Го́споди, и защити́ на́съ, лю́ди Твоя́, побѣ́ды, я́коже дре́вле Дави́ду и Іису́су Нави́ну на иноплеме́нники, подая́ ны́нѣ воинству на́шему на вся́ борю́щія на́съ супоста́ты.

**Сла́ва: П**роро́цы со апо́столы, му́ченицы со святи́тели и преподо́бніи отцы́ со всѣ́ми святы́ми, моли́тву твори́те ко Христу́ за ны́ прилѣ́жно, да обрати́тъ я́рость Свою́ на ми́лость, побѣ́ду подая́ на́мъ на сопроти́вныя враги́.

**И ны́нѣ,** [**богоро́диченъ**]**: И**зба́ви на́съ отъ бѣ́дъ, Богоро́дице всепѣ́тая, мо́лимъ Тя́, лю́ди осорбле́нныя безчи́сленными страстьми́, Ты́ бо вся́ мо́жеши у Безнача́льнаго Твоего́ Сы́на, Его́же безсѣ́менно во чре́вѣ зачала́ еси́. Того́ у́бо, я́ко Ма́ти ми́лостивая, за ны́ умоли́ сохрани́ти ны́ отъ вся́кія бѣды́, да Тя́ непреста́нно велича́емъ.

**Пѣ́снь 9.**

**Ирмо́съ:** ***У****жасе́ся о се́мъ не́бо,* *и земли́ удиви́шася концы́, я́ко Бо́гъ яви́ся человѣ́комъ пло́тски и чре́во Твое́ бы́сть простра́ннѣйшее небе́съ. Тѣ́мъ Тя́, Богоро́дицу, Ангеловъ и человѣ́къ чинонача́лія велича́ютъ*.

**У**диви́шася, Христе́, щедро́ты Твоя́, я́же на согрѣ́шшія Тебѣ́ показа́лъ еси́ испе́рва оби́льно. На ня́же упова́юще, мы́, грѣ́шніи, припа́даемъ Ти́ и мо́лимся: я́коже дре́вле ниневи́тяномъ, покая́нія ра́ди, гнѣ́ва Твоего́ я́рость на ми́лость преложи́лъ еси́, и на́мъ ны́нѣ благоутро́біе и щедро́ты Твоя́ яви́, да Тя́ непреста́нно велича́емъ.

**П**ріими́ на́ша, Спа́се, моле́нія, я́коже дре́вле прія́лъ еси́ ниневи́тянъ проше́ніе сле́зное, пла́чь блудни́цы и воздыха́ніе разбо́йника на крестѣ́, и изба́ви на́съ, лю́ди Твоя́, отъ належа́щія бра́ни, да Тя́ непреста́нно велича́емъ.

**Сла́ва: Я**ко о́чи рабо́въ въ руку́ госпо́дій свои́хъ, та́ко всегда́ о́чи на́ши къ Тебѣ́, Многоми́лостиве Го́споди Бо́же на́шъ, при́зри у́бо ми́лостивно на ны́, и низложи́ си́лою Твое́ю богопроти́вныхъ горды́ню враго́въ на́шихъ, и подъ но́зѣ Вѣ́рному воинству на́шему тѣ́хъ покори́, да Тя́ непреста́нно велича́емъ.

**И ны́нѣ: П**окори́, Го́споди, мо́лимъ Тя́, подъ но́ги воинства на́шего сопроти́вныя враги́, я́коже дре́вле Дави́ду, Сампсо́ну и Гедео́ну безбо́жно хва́лящіяся покори́лъ еси́, да Тя́, еди́наго Защи́тника на́шего, непреста́нно велича́емъ.

**Та́же:**

**Д**осто́йно е́сть я́ко вои́стину блажи́ти Тя́ Богоро́дицу, присноблаже́нную и пренепоро́чную и Ма́терь Бо́га на́шего. Честнѣ́йшую херуви́мъ и Сла́внѣйшую безъ сравне́нія серафи́мъ, безъ истлѣ́нія Бо́га Сло́ва ро́ждшую, су́щую Богоро́дицу, Тя́ велича́емъ.

**Трисвято́е,** [**и**] **по Отче** на́шъ... **Свяще́нникъ: Я**ко Твое́ е́сть Ца́рство...

**И тропари́ сія́, гла́съ 4:**

**К**о Христу́ Бо́гу ны́нѣ прилѣ́жно притеце́мъ, грѣ́шніи, и смире́нно припаде́мъ, покая́ніемъ вопію́ще изъ глубины́ душе́вныя: Влады́ко, Ты́ на́мъ помози́, милосе́рдовавъ на ны́, ускори́, я́ко изгиба́емъ отъ мно́жества грѣхо́въ, не отврати́ рабо́въ Твои́хъ тщи́хъ, ра́звѣ бо Тебе́ ина́го бо́га не и́мамы.

**Сла́ва, гла́съ то́йже:**

**Н**е умолчи́мъ и не престае́мъ никогда́же, Тво́рче на́шъ, Божество́ Твое́ воспѣва́юще, мы́ недосто́йніи. Аще бо не бы́ Ты́ умилосе́рдился сни́ти съ небе́съ и воплоти́тися на́съ дѣ́ля, кто́ бы на́съ изба́вилъ отъ толи́кихъ бѣ́дъ? Кто́ ли бы́ на́съ сохрани́лъ до ны́нѣ свобо́дныхъ? Не отсту́пимъ у́бо отъ Тебе́, Влады́ко, Твою́ Це́рковь изба́ви отъ вся́кія бѣды́ и на́съ поми́луй, Еди́не во святы́хъ Почива́яй.

**И ны́нѣ, гла́съ то́йже:**

**Б**огора́дованная Влады́чице, Препѣ́тая Цари́це, всѣ́хъ христіа́нъ Хода́таице и те́плая Моли́твеннице, прилѣ́жно раби́ Твои́ къ те́плому заступле́нію прибѣга́юще, мо́лимся: ускори́ на моли́тву и потщи́ся на умоле́ніе, я́ко изгиба́емъ отъ мно́жества грѣхо́въ и отъ вра́жіихъ обстоя́ній, и гнѣ́въ Сы́на Твоего́, пра́веднѣ на ны́ дви́жимый, на ми́лость претвори́, вся́ бо, я́ко Ма́ти, у Сы́на Твоего́ мо́жеши, еди́на Благослове́нная.

**Посе́мъ діа́конъ или́ пресви́теръ глаго́летъ ектенію́:**

**П**оми́луй на́съ, Бо́же, по вели́цѣй ми́лости Твое́й, мо́лимтися, услы́ши и поми́луй.

**Ли́къ:**  **Г**о́споди, поми́луй, **три́жды.**

**Е**ще́ мо́лимся о ми́лости, жи́зни, ми́рѣ, здра́віи, спасе́ніи, посѣще́ніи, проще́ніи, благопоспѣше́ніи, окормле́ніи раба́ Бо́жія **[и́мярекъ]**, и е́же сохрани́тися Державе Российстей и вся́кому гра́ду и странѣ́ [отъ гла́да, губи́тельства, тру́са, пото́па, огня́, меча́, наше́ствія иноплеме́нниковъ и междуусо́бныя бра́ни, о е́же ми́лостиву и благоувѣ́тливу бы́ти благо́му и человѣколюби́вому Бо́гу на́шему, отврати́ти вся́кій гнѣ́въ на ны́ дви́жимый, и изба́вити ны́ отъ належа́щаго и пра́веднаго Своего́ преще́нія и поми́ловати ны́].

**Ли́къ:**  **Г**о́споди, поми́луй, **три́жды.**

**Іере́й же глаголетъ возгла́съ:**

**У**слы́ши ны́, Бо́же Спаси́телю на́шъ, упова́ніе всѣ́хъ конце́въ земли́ и су́щихъ въ мо́ри дале́че, и ми́лостивъ, ми́лостивъ бу́ди, Влады́ко, о грѣсѣ́хъ на́шихъ, и поми́луй ны́.

Ми́лостивъ бо и человѣколю́бецъ Бо́гъ еси́, и Тебѣ́ сла́ву возсыла́емъ, Отцу́ и Сы́ну и Свято́му Ду́ху, ны́нѣ и при́сно и во вѣ́ки вѣко́въ.

**По возгла́сѣ же діа́конъ высоча́йшимъ гла́сомъ глаго́летъ:**

**В**о́нмемъ и во умиле́ніи се́рдца колѣ́на ду́шъ и тѣле́съ на́шихъ прекло́нше, Го́споду помо́лимся.

**Іере́й же а́біе, со вся́кимъ умиле́ніемъ, со всѣ́ми предстоя́щими прекло́нь колѣ́на, чте́тъ моли́тву сію́ о побѣ́дѣ на враги́ во́емъ правовѣ́рнымъ:**

**Г**о́споди Бо́же си́лъ, Бо́же спасе́нія на́шего, Бо́же, творя́й чудеса́ Еди́нъ, при́зри ны́нѣ въ ми́лости и щедро́тахъ на смире́нныя лю́ди Твоя́, и человѣколю́бно услы́ши, и пощади́, и поми́луй на́съ. Се́ бо врази́ на́ши собра́шася на ны́, е́же расто́ргнути и погуби́ти на́съ и святы́ни на́ша. Ты́ же вся́ вѣ́дый, вѣ́си, е́же они́ на на́съ помышля́ютъ и я́ко не мо́жемъ мы́ ста́ти предъ лице́мъ и́хъ, а́ще не Ты́ помо́жеши на́мъ. Но, я́коже иногда́ при Моисе́и евре́йстіи лю́діе, словеса́ Твоя́, и́мъ рече́нная, (дерза́йте, сто́йте и у́зрите спасе́ніе отъ Го́спода, е́же сотвори́тъ ва́мъ дне́сь, Госпо́дь бо побо́ретъ по на́съ,) услы́шавше, благода́рни бы́ша, и о на́съ сія́ рцы́ и воста́ни на по́мощь на́шу, изсу́ни си́лы Твоея́ непобѣди́мое ору́жіе и заключи́ сопроти́въ востаю́щихъ непра́ведно на ны́, и изгони́ти на́съ отъ одержа́нія на́шего, е́же да́лъ еси́ на́мъ во пре́жнихъ на́шихъ, хотя́щихъ. И пода́ждь рабо́мъ Твои́мъ, сопроти́въ тѣ́хъ во и́мя Твое́ ополча́ющимся, дерзнове́ніе и крѣ́пость, си́лу и му́жество[.](https://russportal.ru/) Положи́ лу́къ мѣ́дянъ мы́шцамъ во́инства на́шего, и да́ждь и́мъ защище́ніе спасе́нія, и препоя́ши и́хъ си́лою на бра́нь. Пріими́ ору́жіе и щи́тъ, и воста́ни въ по́мощь на́шу, рцы́ души́ на́шей: спасе́ніе Твое́ е́смь Азъ. Да постыдя́тся и посра́мятся и́щущіи ду́шъ на́шихъ, да возвратя́тся вспя́ть и постыдя́тся мы́слящіи на́мъ зла́я, да бу́дутъ предъ лице́мъ вѣ́рнаго Ти́ во́инства, я́ко пра́хъ предъ лице́мъ вѣ́тра, и а́нгелъ Тво́й си́льный да бу́детъ оскорбля́яй и погоня́яй и́хъ, да пріи́детъ и́мъ сѣ́ть, ю́же не свѣ́даютъ, и лови́тва, ю́же скры́ша, да обы́метъ и́хъ, да паду́тъ подъ нога́ма рабо́въ Твои́хъ и въ попра́ніе во́емъ на́шимъ да бу́дутъ. Ей, Го́споди Бо́же, Спаси́телю на́шъ, Крѣ́посте, и Упова́ніе, и Заступле́ніе на́ше, не помяни́ беззако́ній и непра́вдъ люде́й Твои́хъ, и не отврати́ся гнѣ́вомъ и я́ростію отъ на́съ, но въ ми́лости и щедро́тахъ Твои́хъ, я́ко Бла́гъ, посѣти́ вѣ́рныя рабы́ Твоя́, и пода́ждь во́инству на́шему, на Тя́ упова́ющему, побѣ́ду на враги́, я́коже Моисе́ю на Амали́ка, Гедео́ну на Мадіа́ма и Дави́ду на Голіа́ѳа, и ины́мъ мно́гимъ рабо́мъ Твои́мъ, не на ору́жія своя́, но на Тебе́, Истиннаго Бо́га, спасти́ могу́щаго упова́ющимъ, пресла́ная одолѣ́нія и побѣ́ды дарова́лъ еси́. И у́бо, я́коже Авраа́мъ, Іо́сифъ, Финее́съ, Іису́съ, Хале́въ, Илія́, Ана́нія, Аза́рія, Мисаи́лъ, Даніи́лъ, и про́чіи отъ ро́да и ро́да уго́дницы Твои́, во искуше́ніихъ, ско́рбехъ, бѣда́хъ же и тѣснота́хъ, на Тебе́ и на ми́лость Твою́ ще́друю упова́юще, не ослабѣ́ша, и́же не то́чію не оста́влени бы́ша, но па́че и пресла́вно просла́вишася. И мы́, грѣ́шніи и недосто́йніи раби́ Твои́, ничто́же благо́е предъ очи́ма Твои́ма сотво́ршіи, на щедро́ты Твоя́ са́мыя упова́емъ, вѣ́дуще, я́ко не въ си́лѣ ко́нстѣй, ни въ лы́стѣхъ му́жескихъ благоволи́ши, но въ боя́щихся Тебе́ и на ми́лость Твою́ упова́ющихъ. Тебе́ бои́мся и въ Тебѣ́ все́ упова́ніе на́ше возлага́емъ, къ Тебѣ́ прибѣга́емъ, Тебѣ́ припа́даемъ, къ Тебѣ́ ру́цѣ на́ши возво́димъ и Тебѣ́ смире́нно въ покая́ніи мо́лимся: помози́ на́мъ, Бо́же, Спаси́телю на́шъ, сла́вы ра́ди и́мене Твоего́, и изба́ви на́съ и́мене ра́ди Твоего́ свята́го, да не когда́ реку́тъ врази́ на́ши: Бо́гъ оста́вилъ е́сть и́хъ, и нѣ́сть избавля́яй и спаса́яй и́хъ. Но Ты́, Истинный Го́споди Бо́же на́шъ, въ Него́же вѣ́руемъ и на Него́же упова́емъ, не посрами́ на́съ отъ ча́янія ми́лости Твоея́ и сотвори́ зна́меніе во бла́го, я́ко да ви́дятъ ненави́дящіи на́съ и правосла́вную вѣ́ру на́шу, и посра́мятся, и поги́бнутъ, и да увѣ́дятъ вся́ страны́, я́ко и́мя Тебѣ́ Госпо́дь и мы́ лю́діе Твои́. Яви́ на́мъ, Го́споди, ны́нѣ ми́лость Твою́ и спасе́ніе Твое́ да́ждь на́мъ, возвесели́ се́рдце рабо́въ Твои́хъ о ми́лости Твое́й, порази́ враги́ на́ша и сокруши́ и́хъ подъ но́ги вѣ́рныхъ Твои́хъ вско́рѣ, обрати́ въ стра́хъ и бѣ́гство и́хъ нечести́вое и непра́ведное дерзнове́ніе, и да́ждь рабо́мъ Твои́мъ во мно́зѣмъ дерзнове́ніи, и си́лѣ, и му́жествѣ погна́ти и пости́гнути и́хъ, и о и́мени Твое́мъ побѣди́ти и погуби́ти я́. Ты́ бо еси́ Заступле́ніе, По́мощь и Побѣ́да упова́ющимъ на Тя́, и Тебѣ́ сла́ву возсыла́емъ, Отцу́ и Сы́ну и Свято́му Ду́ху, ны́нѣ, и при́сно, и во вѣ́ки вѣко́въ, ами́нь.

**Сію́ ектенію́ глаго́ли на Боже́ственнѣй Литургíи:**

**М**и́ромъ Го́споду помо́лимся.

**Ли́къ: Г**о́споди, поми́луй.

**И про́чая, да́же до: О** пла́вающихъ...

**И а́біе прилага́емъ сія́:**

**О** е́же не помяну́ти грѣхо́въ и беззако́ній на́шихъ, но яко благосе́рду и ми́лостиву на́мъ бы́ти недосто́йнымъ рабо́мъ Свои́мъ, въ бѣда́хъ су́щимъ, и изба́вити Русь отъ враго́въ ея, Го́споду помо́лимся.

**Ли́къ: Г**о́споди, поми́луй.

**О** е́же пода́ти си́лу и крѣ́пость христолюби́вому во́инству, и му́жественное и хра́брое сопроти́въ вся́каго врага́ и супоста́та всегда́ показа́ти, и рабо́мъ Свои́мъ ми́ръ и утвержде́ніе, и отъ всѣ́хъ бѣ́дъ, и ну́ждъ, и вра́жіихъ навѣ́товъ ско́рое свобожде́ніе дарова́ти, Го́споди помо́лимся.

**Ли́къ: Г**о́споди, поми́луй.

**О** е́же ми́ръ и сла́ву всели́ти въ земли́ на́шей, и изба́вити на́съ отъ всѣ́хъ вра́жіихъ навѣ́товъ и бѣ́дныхъ нахожде́ній, Го́споду помо́лимся.

**Ли́къ: Г**о́споди, поми́луй.

**О** е́же не преда́ти на́съ въ попра́ніе и разоре́ніе враго́мъ и супоста́томъ на́шимъ, но въ бѣ́гство все́ дерзнове́ніе и́хъ претвори́ти, и мы́шцу и́хъ сокруши́ти, и подъ но́ги вѣ́рныхъ Свои́хъ покори́ти, Го́споду помо́лимся.

**Ли́къ: Г**о́споди, поми́луй.

**О** е́же студа́ и безче́стія ли́ца сопроти́вныхъ испо́лнити, се́рдце же и́хъ стра́ха и у́жаса, и а́нгелъ Госпо́день бу́детъ погоня́яй и поража́яй и́хъ, Го́споду помо́лимся.

**Ли́къ: Г**о́споди, поми́луй.

**О** е́же лу́къ мѣ́дянъ положи́ти мы́шцы вѣ́рныхъ Свои́хъ и укрѣпи́ти десни́цу и́хъ си́лою крѣ́пости Своея́, въ побѣжде́ніе и попра́ніе враго́въ и супоста́товъ востаю́щихъ на ны́, Го́споду помо́лимся.

**Ли́къ: Г**о́споди, поми́луй.

**О** е́же премѣни́ти всю́ ско́рбь и сѣ́тованіе на́ше на ра́дость и весе́ліе, и бѣ́дствованіе въ тве́рдый ми́ръ, и непребори́мыхъ отъ всѣ́хъ вра́жіихъ навѣ́товъ всегда́ сотвори́ти, Го́споду помо́лимся.

**Ли́къ: Г**о́споди, поми́луй.

**О** е́же сокруши́ти щи́тъ, ору́діе и бра́нь всѣ́хъ борю́щихся съ на́ми, и подъ но́ги христолюби́вому во́инству тѣ́хъ покори́ти, Го́споду помо́лимся.

**Ли́къ: Г**о́споди, поми́луй.

**О** е́же неосла́бну, непребори́му, побѣди́тельну же си́лу, крѣ́пость и му́жество съ хра́бростію христоимени́тому во́инству на́шему на сокруше́ніе враго́въ на́шихъ пода́ти, Го́споду помо́лимся.

**Ли́къ: Г**о́споди, поми́луй.

**О** е́же пода́ти изба́ву вѣ́рнымъ рабо́мъ Свои́мъ отъ наше́ствія иноплеме́нникъ, и отъ всѣ́хъ бра́немъ хотя́щихъ человѣ́ковъ и ра́тныхъ нахожде́ній, и въ ми́рѣ глубо́цѣ Це́рковь, и лю́ди Своя́ соблюсти́, побѣ́ду и́мъ на враги́ всегда́ да́руя, Го́споду помо́лимся.

**Ли́къ: Г**о́споди, поми́луй.

**О** е́же изба́витися на́мъ отъ вся́кія ско́рби, бѣды́, гнѣ́ва и ну́жды, и отъ всѣ́хъ враго́въ ви́димыхъ и неви́димихъ; здра́віемъ же, долгоде́нствіемъ, и ми́ромъ, и а́нгелъ Свои́хъ ополче́ніемъ вѣ́рныхъ Свои́хъ всегда́ огради́ти, Го́споду помо́лимся.

**Ли́къ: Г**о́споди, поми́луй.

**З**аступи́, спаси́, поми́луй и сохрани́ на́съ, Бо́же, Твое́ю благода́тію.

**Ли́къ: Г**о́споди, поми́луй.

**П**ресвяту́ю, Пречи́стую, Преблагослове́нную, Сла́вную Влады́чицу на́шу Богоро́дицу и Приснодѣ́ву Марíю, со всѣ́ми святы́ми помяну́вше, са́ми себе́ и дру́гъ дру́га, и ве́сь живо́тъ на́шъ Христу́ Бо́гу предади́мъ.

**Ли́къ: Т**ебѣ́, Го́споди.

**Возгла́cъ:**

**Я**ко подоба́етъ Тебѣ́ вся́кая сла́ва, че́сть и поклоне́ніе, Отцу́ и Сы́ну и Свято́му Ду́ху, ны́нѣ и при́сно и во вѣ́ки вѣко́въ. **Ли́къ: А**ми́нь.

**А по Еванге́ліи, на сугу́бой ектеніи́, приложи́ ектенію́, я́же пи́сана въ кано́нѣ по 3-й пѣ́сни: Г**о́споди, Бо́же на́шъ...